KVBA wil toetree rakende Solidariteit-staking by SasolSolidariteit-lede en lede van die gemeenskap betoog teen Sasol se Khanyisa-aandeleskema in Secunda in Mpumalanga (6 September 2018). Foto: Reint Dykema In ʼn nuwe wending in die Solidariteit-staking by Sasol het die Kommissie vir Versoening Bemiddeling en Arbitrasie (KVBA) ʼn skrywe aan Solidariteit en Sasol gerig. In dié skrywe bied die KVBA sy hulp aan om die Solidariteit-staking by Sasol te ontlont. Dié stap word ingevolge artikel 150 van die Wet op Arbeidsverhoudinge gedoen. Solidariteit het die KVBA intussen formeel in kennis gestel dat die vakbond aan die proses sal deelneem. Hierdie stap volg nadat duisende werkers gister, as deel van ʼn volskaalse staking buite Sasol-Secunda, aan ʼn protesoptog deelgeneem het. Stakende Sasol-werkers en lede van die gemeenskap tydens ŉ protesoptog in Secunda, Mpumalanga (6 September 2018). Foto: Reint Dykema Volgens die skrywe sal die KVBA ʼn spesiale kommissaris aanwys om die partye by te staan. Die KVBA skryf ook dat die instelling ʼn uitstekende rekord het wat die ontlonting van dispute deur middel van die artikel 150-proses betref. Volgens dr. Dirk Hermann, bestuurshoof van Solidariteit, is die versoek van die KVBA verrassend, maar word dit verwelkom. “ʼn Dispuut kan net rondom ʼn onderhandelingstafel opgelos word. Die partye moet ter wille van almal in Suid-Afrika ʼn oplossing vind en ons verwelkom die KVBA se poging om by die soeke na ʼn antwoord betrokke te raak. Dirk Hermann, bestuurshoof van Solidariteit, betoog saam met lede van die vakbond en lede van die gemeenskap teen Sasol se Khanyisa-aandeleskema in Secunda in Mpumalanga (6 September 2018). Foto: Reint Dykema “Ons het al voorheen positiewe ervarings met soortgelyke prosesse by die KVBA gehad. Die KVBA het ook telefonies aan ons bevestig dat minstens een senior kommissaris, maar waarskynlik twee, aan die proses afgestaan sal word. “Transformasiedispute waar ras ʼn groot rol speel, is per definisie verdelend en tot nadeel van Suid-Afrika as dit te lank uitgerek word. Indien Sasol en Solidariteit ’n oplossing vir die dispuut kan vind, sal dit nie net vir Sasol goed wees nie; dit sal ook ’n positiewe voorbeeld vir Suid-Afrika wees. Ons het egter nog nie ’n aanduiding gekry of Sasol aan die proses gaan deelneem nie,” sê Hermann. Solidariteit-lede en lede van die gemeenskap betoog teen Sasol se Khanyisa-aandeleskema in Secunda in Mpumalanga (6 September 2018). Foto: Reint Dykema Solidariteit het reeds Maandag met ’n sloerstaking by Sasol begin oor die maatskappy se personeelaandeleskema, Khanyisa, wat wit werknemers uitsluit. Dit is die eerste keer in Suid-Afrika se geskiedenis dat wit werknemers oor rasseuitsluiting staak. Intussen gaan Solidariteit voort met sy staking. Die vakbond het planne vir minstens drie weke in plek en beplan om vroeg volgende week ’n klag by die Suid-Afrikaanse Menseregtekommissie oor Sasol se rasseuitsluiting te lê. Solidariteit is ook volgende week in die arbeidshof in Johannesburg om toestemming te kry dat al sy lede dwarsoor Suid-Afrika wettig, in solidariteit met die Sasol-lede, kan staak. Die hofaansaak volg nadat Nedlac vroeër Solidariteit se aansoek afgekeur het.